รัฐบาลไทย-ข่าวทำเนียบรัฐบาล-ติดตามแนวโน้มสถานการณ์น้ำและการบริหารจัดการน้ำ ปี 2563/64
วันพุธที่ 16 กันยายน 2563
ติดตามแนวโน้มสถานการณ์น้ําและการบริหารจัดการน้ํา ปี 2563/64
รมว.เฉลิมชัย ติดตามแนวโน้มสถานการณ์น้ําและการบริหารจัดการน้ํา ปี 2563/64 มอบหน่วยงานที่เกี่ยวข้องบริหารจัดการน้ําตามความเหมาะสมในแต่ละพื้นที่ พร้อมยืนยันไม่ขาดแคลนน้ําเพื่อการอุปโภคบริโภคอย่างแน่นอน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังการประชุมติดตามแนวโน้มสถานการณ์น้ําและแถลงข่าวการบริหารจัดการน้ํา ปี 2563/64 ณ ศูนย์ปฏิบัติการน้ําอัจฉริยะ (SWOC) อาคาร 99 ปี หม่อมหลวงชูชาติ กําภู กรมชลประทาน ถนนสามเสน ว่า จากรายงานผลการดําเนินงานของทุกภาคส่วนกล่าว ทําให้ทราบว่าจะมีปริมาณน้ําต้นทุนน้อยกว่าปีที่แล้ว แต่ได้สั่งการให้บริหารตามความเหมาะสมของแต่ละพื้นที่ โดยจะต้องคํานึงถึงการอุปโภคบริโภคเป็นอันดับแรก และในส่วนของภาคการเกษตร ที่สามารถทําการเกษตรได้ จะให้ดําเนินการ แต่ในพื้นที่ที่ยังมีปัญหาเรื่องน้ํา จะให้กรมส่งเสริมการเกษตรเข้าไปช่วยดูแล ให้คําแนะในการปลูกพืชใช้น้ําน้อย
อย่างไรก็ตาม ถึงแม้ว่าจากการคาดการว่าจะที่ปริมาณน้ําน้อย ไม่ได้แปลว่าจะไม่มีน้ําใช้ เพราะจากการคํานวนจากพื้นที่เก็บกักน้ําและเทียบสถิติในปีที่ผ่านมา รวมถึงการบริหารจัดการ จึงยืนยันได้ว่าน้ําเพื่ออุปโภคไม่ขาดแคลนอย่างแน่นอน ส่วนน้ําในภาคการเกษตรจะดูตามความเหมาะสมต่อไป
สําหรับพายุโนอึลที่จะเข้าในประเทศไทยจะสามารถเพิ่มน้ําต้นทุนได้ โดยเฉพาะภาคอีสาน ภาคเหนือ และภาคกลางตอนบน โดยจะต้องมีการเฝ้าระวังทุกพื้นที่ ซึ่งเชื่อว่าพายุที่จะเข้านี้ได้ประโยชน์ต่อเนื่อง โดยจะทําให้มีน้ํากักเก็บ รวมถึงได้ส่งเสริมทั้งภาคเกษตรและการท่องเที่ยวอีกด้วย
ด้านนายทองเปลว กองจันทร์ อธิบดีกรมชลประทาน กล่าวเพิ่มเติมว่า จากการคาดการณ์ของกรมอุตุนิยมวิทยาว่า ในช่วงวันที่ 18 - 19 กันยายน 2563 หย่อมความกดอากาศต่ํากําลังแรงบริเวณมหาสมุทรแปซิฟิกจะทวีกําลังแรงขึ้นเป็นพายุดีเปรสชั่น และจะเคลื่อนตัวเข้าใกล้อ่าวตังเกี๋ยและชายฝั่งประเทศเวียดนามตอนบน ส่งผลให้บริเวณประเทศไทยตอนบน มีฝนตกเพิ่มมากขึ้น และมีฝนตกหนักบางแห่ง บริเวณภาคเหนือ ภาคตะวันออกเฉียงเหนือ และภาคตะวันออก จึงได้สั่งการให้โครงการชลประทานทุกแห่ง เตรียมพร้อมรับสถานการณ์ที่อาจมีผลกระทบต่อพื้นที่ทั้งในเขตชลประทานและนอกเขตชลประทาน พร้อมปฏิบัติตามแนวทางการบริหารจัดการน้ําหลาก ด้วยการกําหนดพื้นที่เสี่ยงอุทกภัย กําหนดคนผู้รับผิดชอบในพื้นที่ต่างๆ วิเคราะห์ ติดตาม สถานการณ์น้ํา รวมทั้งประสานงานกับหน่วยงานระดับท้องถิ่น เพื่อให้สามารถเข้าช่วยเหลือพื้นที่ได้อย่างทันท่วงที กําหนดเครื่องจักรเครื่องมือ อาทิ รถขุด รถแทรกเตอร์ เครื่องสูบน้ํา พร้อมใช้งานเข้าประจําจุดเสี่ยงทั่วประเทศ รวมทั้งกําชับเจ้าหน้าที่ให้คอยติดตาม ตรวจสอบสภาพความปลอดภัยเขื่อน อ่างเก็บน้ํา ประตูระบายน้ํา อาคารชลประทาน ให้มีสภาพพร้อมใช้งาน ตลอดจนกําจัดสิ่งกีดขวางทางน้ํา และบริหารจัดการน้ําในอ่างเก็บน้ําให้อยู่ในเกณฑ์ควบคุม ควบคู่ไปกับการเก็บกักน้ําให้ได้มากที่สุด โดยไม่ให้กระทบต่อพื้นที่ด้านท้ายอ่างฯ
สําหรับปริมาณน้ําในอ่างเก็บน้ํายังคงมีปริมาณจํากัด ปัจจุบัน (16 ก.ย.63) อ่างเก็บน้ําขนาดใหญ่และกลางทั่วประเทศ มีปริมาณรวมกันประมาณ 36,764 ล้าน ลบ.ม. คิดเป็นร้อยละ 48 ของความจุอ่างรวมกัน เป็นน้ําใช้การได้ 12,946 ล้าน ลบ.ม. เฉพาะ 4 เขื่อนหลักลุ่มน้ําเจ้าพระยา(เขื่อนภูมิพล เขื่อนสิริกิติ์ เขื่อนแควน้อยบํารุงแดน และเขื่อนป่าสักชลสิทธิ์) มีปริมาณน้ํารวมกัน 10,152 ล้าน ลบ.ม หรือร้อยละ 41 ของความจุอ่างฯ มีปริมาณน้ําใช้การได้รวมกันประมาณ 3,456 ล้าน ลบ.ม. ด้านผลการจัดสรรน้ําฤดูฝนทั้งประเทศ ปัจจุบัน (16 ก.ย. 63) มีการใช้น้ําไปแล้ว 10,363 ล้าน ลบ.ม. คิดเป็นร้อยละ 87 ของแผนฯ เฉพาะลุ่มน้ําเจ้าพระยา มีการใช้น้ําไปแล้ว 3,339 ล้าน ลบ.ม. คิดเป็นร้อยละ 103 ของแผนฯ ภาพรวมสถานการณ์น้ําทั้งประเทศ ปริมาณน้ําในอ่างเก็บน้ําส่วนใหญ่ยังคงอยู่ในเกณฑ์น้อย
นายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า ได้มีการปฏิบัติการฝนหลวงเพื่อเติมน้ําต้นทุนในเขื่อนกักเก็บน้ําและป้องกันและแก้ไขภัยแล้ง โดยได้มีการปรับแผนร่วมกับกรมชลประทานทุกเดือน ปัจจุบันมีหน่วยปฏิบัติการฝนหลวง จํานวน 12 หน่วย ทั้งภาคเหนือ ภาคกลาง ภาคตะวันออกเฉียงเหนือ ภาคตะวันออก ภาคใต้ มีผลปฏิบัติการฝนหลวง ระหว่างวันที่ 3 กุมภาพันธ์ - 14 กันยายน 2563 มีวันขึ้นปฏิบัติการรวม 208 วัน มีวันฝนตกจากการปฏิบัติการ รวม 206 วัน คิดเป็นร้อยละ 99.04 จังหวัดที่มีรายงานฝนตก รวม 67 จังหวัด ทําให้มีพื้นที่การเกษตรที่ได้รับประโยชน์จากการปฏิบัติการฝนหลวง 196.88 ล้านไร่ มีฝนตกในพื้นที่ลุ่มน้ํารับเขื่อนและอ่างเก็บน้ํา รวม 214 แห่ง (เขื่อนขนาดใหญ่ 34 แห่ง ขนาดกลาง 180 แห่ง) สามารถเติมน้ําต้นทุนให้กับเขื่อนและอ่างเก็บน้ํา รวม 2,570.884 ล้าน ลบ.ม.